**Valtioneuvoston asetus**

**eräistä vesialueelle sijoitettavista johdoista**

Valtioneuvoston päätöksen mukaisesti säädetään vesilain (587/2011) 2 luvun 16 §:n nojalla, sellaisena kuin se on laissa 611/2017:

1 §

*Soveltamisala*

Tätä asetusta sovelletaan vesilain (587/2011) 2 luvun 5 a §:ssä tarkoitettuun vesi-, viemäri- tai voimajohdon, tietoliikennekaapelin sekä muun niihin vaikutuksiltaan rinnastuvan johdon sijoittamiseen vesialueelle.

2 §

*Ilmoituksen tiedot*

Johdon sijoittamista koskevassa ilmoituksessa on esitettävä:

1) hankkeesta vastaavan nimi ja yhteystiedot;

2) hankkeen tarkoitus ja sijainti karttapiirroksella;

3) tieto sijoitettavasta johdosta ja toteuttamistavasta;

4) tieto siitä vesistön osasta, johon johto sijoitetaan;

5) poikkileikkauspiirustus tai tiedot vesisyvyydestä sijoituspaikalla;

6) tiedot sijoituspaikan kiinteistöistä ja muista rekisteriyksiköistä;

7) hankkeen toteuttamisaikataulu.

Ilmoituksessa on tarpeellisessa laajuudessa esitettävä tiedot:

1) sijoituspaikan alueella olevista kalojen lisääntymisalueista;

2) sijoituspaikan alueen pohjan laadusta ja pohjavesiolosuhteista;

3) sijoituspaikalla olevista luonnonsuojelulain (1096/1996) nojalla perustetuista luonnonsuojelualueista sekä suojelluista kohteista.

Sijoitettaessa johto puroon on hankkeesta vastaavan sisällytettävä ilmoitukseen arvio uoman luonnontilaisuudesta. Hankkeesta vastaavan velvollisuudesta arvioida hankkeesta aiheutuvat vaikutukset niihin luonnonarvoihin, joiden suojelemiseksi alue on sisällytetty tai tarkoitus sisällyttää Natura 2000 -verkostoon, säädetään luonnonsuojelulain 10 luvussa.

3 §

*Johdon sijoittaminen*

Johto tulee sijoittaa siten että siitä ei aiheudu haittaa muille sijoituspaikalla oleville rakenteille, johdoille tai kaapeleille. Johdosta ei saa aiheutua pysyvää haittaa kalastukselle.

Vesistön pohjaan sijoitettava johto on varustettava painoin tai muutoin varmistettava että se pysyy paikallaan. Sijoituspaikan alueilla, jossa veden keskisyvyys on enintään kaksi metriä, on johto upotettava pohjaan tehtävään kaivantoon ja peitettävä tai muutoin suojattava.

Johdon sijoittamiseksi vesistön pohjaan tehty kaivanto on täytettävä vesistön pohjan luonnolliseen tasoon.

4 §

*Rakennusvaiheen aikaiset järjestelyt*

Jos työ tehdään vesialueen ollessa jäätyneenä ja työn johdosta jääkansi on rikkoutunut tai sen kantavuus heikentynyt, on nämä kohdat merkittävä asianmukaisesti maastoon.

Viemärin tiiveys on testattava asennustyön päätyttyä.

5 §

*Johdon merkitseminen maastoon*

Johto on merkittävä selvästi havaittavalla tavalla maastoon. Valtaväylän alittavan johdon merkitsemisessä noudatetaan, mitä siitä erikseen säädetään.

6 §

*Hankkeen valmistumisesta ilmoittaminen*

Hankkeesta vastaavan on ilmoitettava hankkeen valmistumisesta 30 päivän kuluessa elinkeino-, liikenne- ja ympäristökeskukselle. Ilmoituksen tulee sisältää tieto johdon lopullisesta sijainnista vesialueella, asennussyvyydestä ja merkintätavasta.

7 §

*Voimaantulo*

Tämä asetus tulee voimaan päivänä kuuta 2018.